Kim Mortensen (S), 2007-03-28:
»Vil ministeren tage initiativ til, at regeringen fremsætter forslag om en principbeslutning om, at alle fremtidige højspændingsledninger skal i jorden, og samtidig tage initiativ til en samlet plan for, at resten af højspændingsnettet graves ned, jf. udtalelser i Jyllands-Posten den 5. marts 2007 fra formanden for Folketingets Energiudvalg, Venstres miljøpolitiske ordfører, Eyvind Vesselbo?«
Skriftlig begrundelse
Spørgsmålet stilles på baggrund af formanden for Folketingets Energiudvalg, Venstres miljøpolitiske ordfører, Eyvind Vesselbos udtalelser den 5. marts 2007 i Jyllands-Posten.
Han udtaler følgende på baggrund af Energinet.dk’s beslutning om, at den planlagte 27 km lange højspændingsledning hen over et stort naturområde i stedet skal graves ned i jorden.
»Der, hvor ledningerne i luften generer beboere eller særlig værdifuld natur, bør man først få kablerne gravet ned i jorden.
Men man bør også overveje en samlet plan«, og han fortsætter: »Det er et godt første skridt.
Nu bør vi lave en plan for den øvrige del af højspændingsnettet, der også skal i jorden.
Målet skal være at få lagt stort set hele nettet ned i jorden i løbet af 10 år.
Vi skal begynde med de master, der belaster naturen og borgerne mest«.
Vi har ved tidligere lejligheder i februar måned diskuteret kabellægning kontra luftledninger foranlediget af en kabellægning i forbindelse med havvindmølleparken Horns Rev II.
I forbindelse med den debat tilkendegav ministeren her i salen, at han ville se på sagen.
Om ministeren har set på sagen eller ikke set på sagen, står hen i det uvisse, men i hvert fald har Energinet.dk set på sagen og er nået frem til den konklusion, at man ikke i forbindelse med Horns Rev II vil opføre luftledninger.
Derfor er det også overraskende at se, at Venstres miljøordfører, der også er formand for Det Energipolitiske Udvalg, den 5. marts i JyllandsPosten gør sig til talsmand for, at man skal grave alle luftledninger – både nuværende og fremtidige – ned i jorden.
Spørgsmålet er i al sin enkelhed: Er det et synspunkt, der deles af regeringen og dermed også af transport- og energiministeren?
Jeg kan bekræfte, hvad han siger om Horns Rev II.
Der har man besluttet, at havvindmølleparken skal tilsluttes med jordkabler, det er korrekt.
Så består spørgsmålet jo i virkeligheden af to ting: de fremtidige højspændingskabler og allerede nedlagte højspændingskabler.
Jeg kan starte med at oplyse, at de retningslinjer, der gælder for godkendelse af nye højspændingskabler, er fastlagt i den tidligere regerings tid.
Allerede i dag bliver stort set alle nye ledninger under 400 kV gravet ned.
Det er som udgangspunkt kun de store 400 kV-forbindelser, der bygges som luftledninger, og det er der to væsentlige årsager til: Vi har slet ikke teknologien til at kabellægge 400-kV-ledninger på strækninger længere end 20 km – det er altså på grund af teknologien – og så spiller det naturligvis også en rolle, at det er tre til syv gange dyrere at nedlægge kabler.
Der sker dog en kabellægning af 400 kV-ledninger over kortere strækninger – det ser man ganske mange steder – enten som forsyning til større byområder eller til krydsning af naturområder af særlig stor betydning.
Danmark er i øvrigt førende på verdensplan med nedgravning af disse højspændingskabler.
Cirka en tredjedel af alle 400-kV-kablerne, der findes, findes i Danmark.
Den anden del af hr. Kim Mortensens spørgsmål – og nu skal jeg prøve at komme igennem det, inden min lampe lyser, men ellers beder jeg om tilgivelse –
går på en samlet plan for nedgravning af det eksisterende højspændingsnet.
Der har jeg allerede nævnt i dag, at teknologien ikke er til at grave dem ned, og selv om det var teknisk muligt, skal man i hvert fald være enige om, at man vil bruge pengene.
Prisen for at nedgrave de eksisterende kabler ligger skønsmæssigt et sted mellem 30 mia. og 50 mia. kr.
Jeg venter med resten af mit svar, for nu har lampen blinket længe, og jeg vil nødig komme i unåde eller bad standing, som det hedder, hos formanden.
Så skal jeg give ministeren muligheden for at komme igen.
Dækker det lange svar, som ikke nåede at blive helt færdigt, så over, at Venstres miljøordfører og formanden for Det Energipolitiske Udvalg er ude i en gratis omgang, når han på vegne af Venstre – som man jo må formode har en vis indflydelse i VK-regeringen – på den måde kommer med et forslag, der ifølge ministeren koster så mange milliarder kroner at omsætte til virkelighed?
Men jeg vil samtidig sige, at jeg har meget, meget sympati for en nedgravning, for man kan vel ikke ligefrem sige, at det er smukt at have disse ledninger hængende, og derfor har jeg valgt at sige, at når vi skal fortsætte de energiforhandlinger, vi efter min mening er kommet så udmærket i gang med, vil det blive et af de emner, vi skal diskutere, for det kræver jo et meget bredt flertal i Folketinget, hvis man beslutter sig for en hensigtserklæring.
For det kan ikke blive andet, i og med at det rent teknisk ikke kan lade sig gøre endnu.
Så vil jeg sige, at de partier, som siger ja til det, jo også – når det engang kan lade sig gøre – skal være indstillet på at finde de der 50 mia. kr.
Det er altså 50.000 mio. kr. vi taler.
Det er ganske mange penge.
Jeg forstår, at det er et ja til, at det enten er en gratis omgang for Venstres ordfører, eller at ministeren har sikret, at Venstres ordfører er blevet klogere.
Ikke desto mindre foreslår Energinet.dk i en pressemeddelelse fra marts måned efter afslutningen af offentlighedsfasen, at Engerginet.dk »vurderer, at der er behov for mere tid til en grundigere offentlig og politisk debat om en langsigtet løsning for forstærkning og udbygning af eltransmissionsnettet langs hele Vestkysten.«
Jeg kan godt erklære mig enig med ministeren i, at det at spænde store højspændingsmaster ned over den meget smukke natur, vi har i Vestjylland, i hvert fald kræver en del omtanke, forinden man gør det.
Så spørgsmålet her, som det også er stillet, er jo, om energiministeren vil tage initiativ til, at der bliver en grundlæggende drøftelse af det her, eventuelt i forbindelse med de energiforhandlinger, som regeringen har varslet.
Så vil jeg sige sådan rent principielt, at det ikke er kønt at have masterne i luften, det er rigtigt, men man kunne måske finde kombinationer.
Som jeg sagde, findes der strækninger, hvor vi siger, at der kan vi leve med dem, og så findes der kortere strækninger, specielt omkring byer, hvor vi ikke kan leve med dem, og så kan det måske være udgangspunktet for den diskussion, vi skal have i løbet af vores forhandlinger.
Det vil efter min opfattelse være en konstruktiv måde at gå ind i det her på.
Det vil jeg kvittere for.
Og så vil jeg sige, at der jo er flere, der hævder, at det faktisk er teknisk muligt.
Så hvis det er teknisk muligt, og det er et spørgsmål om økonomi, så er det vel også noget, der kan indgå i diskussionen.
Men jeg takker for svaret og takker specielt for, at ministeren har bekræftet, at Venstres ordfører er ude i en gratis omgang i forbindelse med hans artikel i Jyllands-Posten.
Det har jeg ikke; det tager jeg overhovedet ikke stilling til, det står helt for hr. Kim Mortensens regning.
Jeg hænger ikke gode kollegaer ud, fordi de har en fornuftig tanke.